ალექსანდრე ქოქრაშვილი

ყვ.

ერთმოქმედებიანი პიესა-პერფომანსი

პოლიკარპე კაკაბაძის პიესის,“ყვარვარე თუთაბერის“ მკრთალი ანარეკლი.

 .

მოქმედი პირები:

პირველი კაცი

მეორე კაცი

თბილისი

2020

***მეორე კაცი***

 მეკითხებიან, კი, როგორ არა, მეკითხებიან, - საიდან მოვიდა ყვარყვარე, როგორ მოგაგნოო.. მე თვითონ მივაგენი, ბატონო, ჩემი ბრალია ყველაფერი.. ღამეა. აქ ვზივარ, -ჩემს წისქვილში,შორიდან რუსის ზარბაზნების გრუხუნი ისმის - ბუ-ბუუჰ..ჭირი და არგადარჩენა თქვენ! რუსის ზარბაზნებს გაღმიდან ოსმალოს ზარბაზნები ეხმაურებიან- ბა-ბააჰ..ბა-ბააჰ.. -ძაღლი მიგაკვდათ სულში.. ბუ-ბუუჰ.. ბა-ბააჰ.. ბუ-ბუუჰ-, ბა-ბაააჰ.. მიწა ზანზარებს, ღამის ცა წითლად ნათდება- ბუ-ბუუჰ- ჭირი და არგადარჩენა! ბა-ბააჰ- ძაღლი მიგაკვდათ სულში!.. აქვე, ბილიკზე, კაცმა ჩაირბინა თითქოს, .. მერე ცხენი მოაჭენა ვიღაცამ, აქ გაჩერდა..გიპოვიო-დაიყვირა, მაინც გიპოვი და მოგკლავ, სანეხვეზე გაჩენილო.. ვინაა ეს ცხენოსანი, ვის აგინებს, ჩემს გარდა არავინაა ამ არემარეზე. .ორჯერ გაისროლა მაუზერი, .. ბახ, ბახ! ვინ ხარ, კაცო, შენ, ვის ეძებ, ვის ემუქრები? -მინდოდა, მეკითხა, კი, არავის ეშინია მაგ შენი მაუზერის, ჩამოხდი ცხენიდან და წესიერად დამელაპარაკე! -ამის თქმაც კი მინდოდა, მაგრამ, ცუდი დროა ახლა, შეპრენკილი. ომია, ქვეყანაა არეული.. დაღლილად ამოიხვნეშა იმ კაცმა, მიატ -რიალა ცხენი და წავიდა. აქეთ, სანეხვედან, ხმაური მომესმა.. გავიტანე სანთელი და გავედი. ნეხვის გროვაში კაცი შემძვრალიყო, ფეხები უჩანდა მარტო და იმ ფეხებს ასავსავებდა, კი.. ასე, სანეხვეზე მივაგენი ყვარყვარეს. გამოძრომაშიც მივეხმარე. ფეხებზე გამოვწიე, მოდი, ჰო, მოდი, ნუ გეშინია.. ოდესღაც ალბათ ასე უკუღმა დაიბადა ჩემი ცოდვით სავსე ყვარყვარე. იქნებ, მართლაც სანეხვეზეა დაბადებული. უკუღმა დაბადებული უკუღმართი კაცი.

***პირველი კაცი***

 ნეხვის ჭია! ნეხვის ჭია ვიყავი, ვიდრე ეს მშვენიერი ომი დაიწყებოდა. წავიდა?

***მეორე კაცი***

ის ცხენოსანი შენ მოგდევდა მოსაკლავად, არა?

***პირველი კაცი***

არა. არასდროს..მისმინე!- არასდროს ისეთი არაფერი დამიშავებია, რომ ვინმე.. თვალებში შემომხედე როცა გელაპარაკები! -რომ ვინმე მოსაკლავად გამომდგომოდა.

***მეორე კაცი***

 */ხმამაღლა, წარმოსახვითი ცხენოსნის გასაგონად/* შეგეშალა, ბატონო!

***პირველი კაცი***

ჩუმად, რა გაღრიალებს...

***მეორე კაცი***

*/პირველს/* ისევ ნეხვში მიძვრები?*/ხმამაღლა/* მოსაკლავად უდანაშაულო კაცს მოსდევდი, ეს ის კაცი არაა, ვისაც სანეხვეზე დაბადებულს ეძახი!

***პირველი კაცი***

-შენ ვინ ხარ?

***მეორე კაცი***

-მეწისქვილე .

***პირველი კაცი***

სახელი არ გაქვს? ვთქვათ- ტარიელ მეწისქვილე, ბონდო, სოსია..

***მეორე კაცი***

არა*.* პატივცემულმა ჩემთვის სახელი არ გაიმეტა.

***პირველი კაცი***

 მამამან შენმან სახელი არა გარქუ?

***მეორე კაცი***

არა, ავტორმა არ დამარქვა,- პოლიკარპე ბიძიამ. */გრუხუნი ისმის/* ჭირი და არგადარ- ჩენა! */ისევ ისმის/* ძაღლი მიგაკვდათ სულში! ჭირმა- არგადარჩენამ პოზიცია შეიცვალა, და ძაღლი რომ მიაკვდათ სულში, ისინიც მდინარეს მოუახლოვდნენ, მგონი.

***პირველი კაცი***

 შენ იქნები წისქვილ წისქვილას ძე წისქვილაშვილი. რაღაც კაკუჩა და ქუჩარა სახელებს არ ჯობია?! მეწისქვილე, იგივე მილერი, იგივე მიულერი,იგივე მელნიკი, იგივე დეგირმენჩი, იგივე ვესკი, იგივე სენჰორიო, იგივე ლე მუნიე, და ყველაზე ლამაზად მჟღერადი, ლათინური- მოლენდინარიუსი! ვიღაც უსახელო მეწისქვილე კი არა, მოლენდინარიუსი! მისმინე.. აქეთ მელნიკ-მელნიკოვების ჯარი დგას, არა?

***მეორე კაცი***

ჭირი და არგადარჩენა მაგათ.

***პირველი კაცი***

გენერალი მელნიკოვი, იქით- -დეგირმენჩი ფაშას არმია. გავყრი მაგათ ორივეს. კი, მე გავყრი, მე! ან, ისე მოვაწყობ საქმეს, რომ ერთმანეთი სწრაფად გაჟუჟონ. თვალებში შემომხედე! მერე იმ უტვინო მენშევიკებს და იმ დაუბანელ ბოლშევიკებს პანღურით გავყრი. მამაპაპური პანღური და იმის ჯანი! წადით აქედან!-ბოლშევიკებს ვეტყვი, -დამეკარგეთ! ამხანაგო ყვარყვარე, მსოფლიო პროლეტარიატს გაფიცებთ, არ გაგვყარ- ოთ, თქვენი მუხლების ჭირიმე.. აბა, აიკარით გუდა-ნაბადი და მოუსვით აქედან! თქვენც მაგათ მიყევით, მენშევიკებო! ბატონო ყვარყვარე, იქნებ შევთანხმეთ.. არა! არა-მეთქი! სოციალ-დემოკრატებთან ყვარყვარე არანაირ შეთანხმებას არ აპირებს! არა! */მეორე კაცს/* მეტისმეტად მკაცრი ხომ არ ვარ?

***მეორე კაცი***

მაგ უჯიშოებთან სიმკაცრეა საჭირო. ციც!- ასე უნდა უთხრა,- ციც! მამაძაღლო ბოლშევიკებო.. ამ საცერს რამდენი ხანი ვეძებდი და აქ არ ყოფილა?!

***პირველი კაცი***

მეც მომაწევინე. ჩემს თამბაქოს ნეხვის სუნი ასდის. მადლობელი ვარ. ეს თამბაქო ხვალ მზეზე რომ დავდო, სუნი არ გაუვა?

***მეორე კაცი***

არა მგონია. ნეხვში რამ შეგაძვრინა?! მე არ შევძვრებოდი. ის ცხენოსანი მესროდა, ალბათ მომკლავდა, მაგრამ, აქ შეძვრომას სიკვდილი მირჩევნია. თუმცა, რა ვიცი..

***პირველი კაცი***

ომი დავამთავრე! ბოლშევიკ-მენშევიკები გავყარე! მეფის მთავრობას სულს შევუბერავ და წასულია მაგათი საქმე. მერე კონსტიტუციის პროექტს მოვაგვირისტებ, - პრეამბულას დავუმატებ, მეშვიდე მუხლს გამოვაკლებ, მეცხრეს შევცვლი. მომინათე. ასეთი იქნება პრეზიდენტის სასახლე, ჩემი სასახლე, ესე იგი, ოთხსართულიანი, დიდი აივნებით, აქეთ- იარაღის საწყობს ამიშენებენ, აქ კი დიდი ბაღია და საყარაულოს შენობა, ოღონდ, არ ვიცი კარი საით ჩამოვაბა- ბაღის მხარეს,თუ საწყობის მხარეს. ეგღა დამრჩა გადასაწ- ყვეტი. შენ კი.. მთავარი მოლენდინარიუსი იქნები, წისქვილაშვილო, იმავდროულად, პრემიერ-მინისტრის ამხანაგი, ანუ მოადგილე და საჭმელი გექნება რამე.

***მეორე კაცი***

საყარაულო უფრო ახლოს უნდა იყოს, ერთი მტკავლით მაინც. კარიც, რა თქმა უნდა, ბაღის მხრიდან ჯობია.

***პირველი კაცი***

მართლა კარგი საქარავნო ღამეა.. ჰერ მიულერ, აქ გვიან ვახშმობთ ხოლმე?

***მეორე კაცი***

თუმცა, არც საწყობის მხარეს იქნება ცუდი. მთავარი გმირი შენ ხარ, კარს სადაც შენ გინდა, იქ ჩამოაბამ. რა მკითხე?

***პირველი კაცი***

ბებიაშენი როდის გათხოვდა-მეთქი.

***მეორე კაცი***

როდის გათხოვდა და.. ჰო. სამი დღეა, საფქვავი არავის მოუტანია.რუსის ჯარისკაცებს უფრთხიან, მაგრამ, დილით თუ საფქვავს მოიტანენ, საუზმე გვექნება, კი. მეორე დღეა, მეც მშიერი ვარ. */გრუხუნი ისმის./* ჭირი და არგადარჩენა! ..ძაღლი მიგაკვდათ სულში!

***პირველი კაცი***

არ მინდა!! ასე არ მინდა!! ეს არც ომია, აღარც მშვიდობააა! არც დღეა და აღარც ღამეა!, არც რესპუბლიკაა და აღარც მეფეა! აღარც შუასაუკუნეებია, და არც ახალი დროებაა.. დაკარგული დროა, არარსებული ვახშმიდან თეორიულად შესაძლო საუზმემდე..

***მეორე კაცი***

ჩემი გულთამზე რომ ყოფილიყო, ასე მშივრები კი არ ვეყრებოდით..

***პირველი კაცი***

არ ჭირდება ამ ქვეყანას არც მეფე, არც პრეზიდენტი! არ ჭირდება!

***მეორე კაცი***

რა მშვენიერი სასახლე დაანგრიე..

***პირველი კაცი***

არც პრემიერ-მინისტრი ჭირდება,არც მთავარსარდალი, არც არავინ, წერა-კითხვის მცოდნე, ვინც ოფლის სუნად არ ყარს, ვინც ხანდახან მაინც ცას რომ ახედავს და რამეზე იოცნებებს, რამე გეგმას დახატავს, თუნდაც ნაცარზე. არ ჭირდება ამ ქვეყანას მეოცნებე, მოაზროვნე ხალხი, პიწკად ჩაცმული საზოგადოება.. მიწის მუშა ჭირდება, მიწას დაშტე- რებული, მიწის სუნით დარეტიანებული მუშა და მეწისქვილე! ასეა, ჩემო მელნიკ..

***მეორე კაცი***

კაი ხაჭო, მაწონი, რძე, ერბო, კარაქი, ყველაფერი კარგი, და ყველი, ისეთი, რომ ყველის უნახავს გაგხდიდა. გულთამზე.. გულთამზე..

***პირველი კაცი***

ხალხს ჭორაობას ვერ დაუშლი, წისქვილოვიჩ, მთავრია, გულთან არ მიიტანო. აქაურები ამბობენ, გულთამზე ბოლშევიკებს აეკიდაო, გაბოზდაო, ფეხები აიშვირაო, მაგრამ, არ მქონია, სიმართლე იყოს.

***მეორე კაცი***

ბოლშევიკებს გულთამზემ ფეხები როგორ უნდა აუშვიროს?!

***პირველი კაცი***

მეც მაგას არ ვამბობ? უბრალოდ, ბოლშევიკების და გულთამზეს პოლიტპლატფო- რმები ერთმანეთს დაემთხვა. კლასთა ბრძოლა მაცდური რამეა, ჩემო ლე მუნიე,

***მეორე კაცი***

გულთამზეს პოლიტიკური პლატფორმაც ჰქონდა? ჩემს გულთამზეს?

***პირველი კაცი***

პოლიტპლატფორმა, ასეთი თუ ისეთი, ყველა წისქვილაძეს და დაფქვიაშვილს აქვს. კაცს ელაპარაკები, ჭკვიანი და დალაგებული გგონია, თოვლი ცივიაო, კი ბატონო, ცეცხ- ლი ცხელიაო, ქარი რომ დაუბერავს, ყველა ჭუჭრუტანაში გაატანსო,. ოქრო კაცია. თვალებში შეხედავ, -გესიამოვნება, აქეთ თვალიდან სიბრძნე გამოსჭვივის, იქით თვალიდან - ცხოვრებისეული გამოცდილება, რამდენიმე კარგი წიგნით გამდიდრე ბული, ჰოდა, იფიქრებ, უკვე დროა ამ კაცმა მთავარ შეკითხვაზე პასუხი გამცეს და სამყაროს ყველა საიდუმლოს ფარდა აეხდებაო.. თუ იცი, მთავარი შეკითხვა რა არის?

***მეორე კაცი***

მაინც ვერ გავიგე, ბოლშევიკებს, ან, თუნდაც, მენშევიკებს, გულთამზემ ფეხები როგორ უნდა აუშვიროს? ფეხების აშვერა რას ნიშნავს, გამაგებინე!

***პირველი კაცი***

ჰოდა, ერთ-ორ სიბრძეს კიდევ დააცდი, -რაც მოგივა, დავითაო, ან, ააფრინე ალალიო, რაც არ არი, არ არიო.. მერე გაუღიმებ, და ვითომ სხვათაშორის, იწყებ-ისა, ჩემო ძმაო, შენი აზრი მაინტერესებს, როგორ გგონია..თვალებში შეხედავ და ვაი შენს თავს.. სადღაა სიბრძნე? ფაფუ! სადღაა ცხოვრებისეული გამოცდილება, რამდენიმე კარგი წიგნით გამდიდრებული? ფაფუ! აღარ არის, გაქრა! რატომ გაქრა?! მოუსწრია და თავის პოლიტიკურ პლატფომაზე გადასკუპებულა! მშრომელი ხალხი გაერთიანდეს, მუშა და გლეხი ერთ მუშტად შეიკრას, ომი დამთავრდეს, ძირგამომპალი მთავრობა დაემხოს..არაკუნებს, მიერეკება, თვალებში რაღაც ცივი, ცხოველური ნაპერწკალი გაუკრთება.. მოიცა, გაგიჟდი?!

***მეორე კაცი***

 */პირველს კაცს ზურგიდან წამოეპარება , თოკით ახრჩობს/* - ნაცარქექია! აღარ გაჩუმდები, შე მართლა ნაცარქექია?! */ მეორე კაცი თოკს ხელს გაუშვებს/*

***პირველი კაცი***

*/თოკს მოიშორებს, გადააგდებს. პაუზის მერე/* - გავჩუმდი.

***მეორე კაცი***

მეც გავჩუმდი.

***პირველი კაცი***

მე გავჩუმდი, შენ გაჩუმდი,ისინიც გაჩუმდნენ. აღარ ისვრიან.

***მეორე კაცი.***

 ამ საცერს ძირს გამოვუცვლი და ისევ გამოდგება, მგონი. საცრისხელა თვალები ვის ჰქონდა- ამირანს თუ ცხრათავიან დევს? დევების ამბავი შენზე უკეთ ვის ეცოდინება..

***პირველი კაცი***

გულთამზე.. გულთამზე..

***მეორე კაცი***

გულთამზე ამ ომმა მაჩუქა და ომმა წამართვა კიდეც. ის რომ ცოცხალი ყოფილიყო..აი, ეს თოკი დამრჩა მისგან.. და ეს ნეხვის გროვა..

***პირველი კაცი***

რძე, ყველი , კარაქი.. თოკი, ნეხვი..

***მეორე კაცი***

 აქ მინდოდა ჩემი გულთამზესთვის თბილი ბოსელი ამეშენებინა, ადგილი მოვნიშნე, საძირკველის გათხრაც დავიწყე, მაგრამ..

***პირველი კაცი***

ბოსელი, რძე, თოკი, ნეხვი,.. ესე იგი, გულთამზე- მუუუ?

***მეორე კაცი***

ძროხა იყო, კი. ძროხის უნახავს გაგხდიდა.. ზაფხულში თურქ- ოსმალები ზარბაზნებს მთის სოფლებისკენ ისროდნენ, მთაში ნახირი დაფრთხა, გაიფანტა. დადიოდნენ მერე იქაურები, დაკარგულ ნახირს ეძებდნენ, ვიფიქრე, გულთამზესაც პატრონი მოაკითხავს და რაღა მეშველება, ძლივს ხაჭოს და მაწონს ვეღირსე-მეთქი, შიშისგან მაკანკალებდა, აი, ახლა მოაკითხავენ და წაიყვანენ, აი, ახლა.. მაგრამ,გავიდა ორი კვირა, სამი კვირა, გულთამზეც მომეჩვია, ჩემთან დაიწყო ცხოვრება. აი, რამდენი ნეხვი დამიტოვა..

***პირველი კაცი***

ძროხის სახელები: გიშერა, ნისლა, მაისო, ფურდედო, კუდვარდა,ჭკვიანა, მარჩენალა.. რატომ მაინცდამაინც- გულთამზე?

***მეორე კაცი***

არ ვიცი. წისქვილიდან გამოვედი, აქ იდგა..არა, აქ იდგა, საყვარელი, ბალახს წიწკნიდა. ვიფიქრე, აი, გულთამზეც მოვიდა, რომ ჩემს სიცოცხლეს აზრი მიეცეს-მეთქი. თუმცა, ეგ სახელი ადრე არც გამიგია.. კოგნიტური დისონანსია, არა?

***პირველი კაცი***

არა მგონია. მოიცა.. შენ ხომ მეწისქვილე ხარ?

***მეორე კაცი***

გახლავართ!..სენჰორიო წისქვილას ძე მიულერიშვილი.. გულთამზე კი, კეთილი, მშვიდი გულთამზე ჩემი ძროხა იყო.

***პირველი კაცი***

შენს ქალიშვილს.. შენს ქალიშვილსაც გულთამზე ჰქვია, არა?

***მეორე კაცი***

ჩემს ქალიშვილს? ქალიშვილი მყავს? არ მატყუებ?! ქალიშვილი, ქალიშვილი.. გულთა- მზე.. მაშ, ქალიშვილი მყავს და გულთამზე ჰქვია?

***პირველი კაცი***

ქალიშვილი, ბოლშევიკები, ფეხების აშვერა, ჭორი, ვერ იხსენებ?

***მეორე კაცი***

ღმერთო, მომკალი. ქალიშვილი თუ მყავს, ცოლიც ხომ უნდა მყოლოდა?!

 ***პირველი კაცი***

გყავდა.ორი.. /უბიდან წიგნს ამოიღებს, ჩახედავს/ ბოდიში, სამი ცოლი გყოლია.

***მეორე კაცი***

*/გამოართმევს, კითხულობს/* მეწისქვილე: ეს რა გადავიკიდე. */ პირველ კაცს/* -შენზე ვამბობ, რომ იცოდე. */კითხულობს/* სამი ნაცოლევი კაცი ვარ და ამისთანა გაჭირვება არ დამდგომია. „სამი ნაცოლევი კაცი“რა უბედურებაა? გცხვენოდეს, პოლიკარპე ბიძია!

***პირველი კაცი***

კიდევ წაიკითხე, თუ გინდა.

***მეორე კაცი***

 *წავიკითხო? /კითხულობს/.* ყვარყვარე-არ ვიცი, არ მახსოვს. არ ვარ მე ის კაცი, ვისაც თქვენ ეძებთ.. */წიგნს დაუბრუნებს/* წერა -კითხვა არ ვიცი, ბატონო.

***პირველი კაცი***

იქნებ.. იმ შენი სამი ცოლიდან..იქნებ რომელიმეს გულთამზე ერქვა?

***მეორე კაცი***

იქნებ..ჩემი სამი ცოლიდან..არც ერთის სახელი რომ არ მახსენდება?!

***პირველი კაცი***

ვასასი, ეკვირინე, პელაკი,კატუშა,კეკელა, ელპიტე, აგრაფინა, ედუკი, დომნა..არ გახსენდება? არა?! რაღაც აირია, ეტყობა.

***მეორე კაცი***

 რა სიჩუმეა..სიჩუმეა და სიბნელე..

***პირველი კაცი***

ძაღლის ყეფაც აღარ ისმის.

***მეორე კაცი***

ადრე, ომამდე, ტყიდან ღამ-ღამობით ტურების ხარხარი და მგლების ყმუილი ისმოდა.. აქ კი ჩვენი ძაღლები ყეფდნენ. კარგი დრო იყო. არც საფქვავი მაკლდა, არც ტკბილად მოსაუბრე ხალხი. წისქვილი კარგია, კი. მეც მშვიდი და მაძღარი ვიყავი, მაგრამ, სულ თავი მეფხანებოდა და ახლაც მეფხანება. ხორბლის ფქვილზეც მეფხანება, სიმინდის ფქვილზე კი ლამისაა თავი მოვიგლიჯო. რას ვამბობდი? დროც კარგი იყო, მაგრამ, ვერ ვაფასებდით, ეტყობა. წყლის ხმაურიც არ გესმის? მე წყლის ხმაურზე ყური მაქვს გაჩვეული, შენ კი უნდა გესმოდეს. ,წისქვილის არხი ახლოსაა, წყლის ხმაური არ გესმის?

***პირველი კაცი***

წყლის შხაპუნი, დგაფუნი, ჩხრიალი, რაკრაკი? არა. არ მესმის.

***მეორე კაცი***

ღმერთო, გვიშველე.

***პირველი კაცი***

რაღაც აირია-მეთქი.

***მეორე კაცი***

ეს სიჩუმე გამაგიჟებს. აღარც ვიცი, ახლა სად ვართ. იქნებ შენ გაიხსენო, იქნებ, რამე მნიშვნელოვანი გაგახსენდეს და ყველაფერი დალაგდეს.

***პირველი კაცი***

ჩემი ლე მუნიე ბიჭი, შენგან განსხვავებით, ორმაგი ბუნების გახლავარ, ნაცარქექიაც ვარ და ყვარყვარეც და ეგ ვისი ბრალია? პოლიკარპე ბიძიასი! */უმისამართოდ/* მეც ძალიან ვწვალობ! ძალიან ვწვალობ ამ დუალიზმში!.*/მეორე კაცს/* ახლა, მე, ნაცარქექიამ, მინდა ეგ თოკი და საცერი დაგტყუო, დაგცინცლო და გავიპარო. ნეხვს თუ არ ჩავთვლით, სხვა არაფერი გაქვს დასაცინცლი და რა ვქნა?! მაგრამ, მე, როგორც ყვარყვარეს აქ ყოფნა მირჩევნია. ორ-სამ თვეს შენთან დავჩები, შენს პურს შევჭამ, შენს ღვინოს დავლევ, შენს თუთუნს გავაბოლებ. სტუმარი ღვთისაა და მაგ ამბავს უნდა შეეგუო. მთავრობის კაცებს შენს წისქვილში დავემალები. დასაჭერად დამდევენ ის შობელძაღლები.

***მეორე კაცი***

ვიცი, რუსის ჯარისთვის სანგრები უნდა გაგეთხარა, იჯარით, მაგრამ..

***პირველი კაცი***

არა, სანგრები კი არა, იჯარით ხიდი უნდა ამეშენებინა, პატარა ხიდი.

***მეორე კაცი***

სანგრები უნდა გაგეთხარა, მაგრამ, მუშების ფული მოიპარე და გაიქეცი..

***პირველი კაცი***

 ხიდი-მეთქი! ხიდი, ჰო. ავაშენებდი კიდეც, მაგრამ, დამეზარა. სანგრებს სხვები თხრიან.. მგონი,ვხვდები, რა მოხდა. ჰო, ასე იქნება.

***მეორე კაცი***

მეც მითხარი! ნაცარქექია ყვარყვარე, თუ რამეს მიხვდი, მეც მითხარი!

***პირველი კაცი***

მაინც ვერ გაიგებ და..

***მეორე კაცი***

გავიგებ, გავიგებ, კი.. შენი მუხლების ჭირიმე..

***პირველი კაცი***

შენ ამბობ, სანგრები უნდა გაგეთხარაო, მე კი ვამბობ, ხიდი უნდა ამეშენებინა-მეთქი. შენც მართალი ხარ და მეც! შენ ამბობ, გულთამზე ჩემი ძროხა იყოო, უცოლშვილო კაცი ვარო.. მე კი ვიცი, რომ სამი ცოლი გყავდა და გულთამზე შენი ქალიშვილია. შენც მართალი ხარ და მეც. ვერ მიხვდი? შენ პირველი ვარიანტის მეწისქვილე ხარ, ჩანაფიქრის დროინდელი, მე კი ბოლო ვარიანტის ყვარყვარე გახლავთ, დასრულებული ნაწარმოების გმირი, ამიტომ არის ეს შეუთავსებლობა. მიხვდი?

***მეორე კაცი***

კი..როგორ არა..

 ***პირველი კაცი***

 ასე უფრო გაიგებ. წისქვილის დოლაბი.. ერთმანეთზე მორგებული ორი ქვაა, არა?

***მეორე კაცი***

კი, კი, ორია, ზედა და ქვედა. ერთმანეთზეა დადებული.

***პირველი კაცი***

ჰო, ახლა ზემო ქვა ერთი მტკავლით ზემოთ რომ ავწიოთ, რა მოხდება? საფქვავი აღარ დაიფქვება! ხომ ასეა?! ასე ვართ ახლა ჩვენ. მეც ვტრიალებ, შენც, მაგრამ, ცალკ-ცალკე ვტრიალებთ და ფქვილს ვერ მივიღებთ...

***მეორე კაცი***

ფქვილის ხსენებაზეც კი თავი მეფხანება.. ახლა რა გვეშველება?

***პირველი კაცი***

როცა გათენდება, თუ, რა თქმა უნდა, კიდევ გათენდა, ავიკრავ გუდა-ნაბადს და გავიპა- რები. თოკს და საცერს თუ მაჩუქებ, მადლობელი დაგრჩები, ვინმეს პურში გავუცვლი.

***მეორე კაცი***

შეიძლება აღარც გათენდეს? ღმერთო, მიშველე.

***პირველი კაცი***

შენთან ყვარყარეს ამბავი როგორ მთავრდება? ჩემი ამბავი როგორ მთავრდება მეთქი!

***მეორე კაცი***

რა მკითხე?

***პირველი კაცი***

სანთელი ასე გეჭიროს! თვალებში შემოხედე! ბოლო ფრაზა მითხარი!

***მეორე კაცი***

წერა-კითხვის უცოდინარი ვიღაც უბირი მეწისქვილე ვაგდივარ , ბატონო, ბეჩავი, უპატრონო.. არც ბოლო ფრაზა ვიცი და არც ბოლოსწინა..

***პირველი კაცი***

ჩემზე უარესი ვირეშმაკა ხარ! თვალებში მიყურე მეთქი!

***მეორე კაცი***

არ მახსოვს!

 ***პირველი კაცი***

*/წააქცევს, კისერზე თოკს შემოუჭერს/* დაგახრჩობ, შენი..

***მეორე კაცი***

გეტყვი, გეტყვი.. ეგ სულწაწყმედილი კაცი სწორედ მაგას იმსახურებდა.. ბოლო ფრაზა თუ გინდოდა, ესაა.

***პირველი კაცი***

რას ვიმსახურებდი, რას? წინა ფრაზებიც მითხარი.../ ხელს გაუშვებს/

***მეორე კაცი***

/წამოდგება/ ასე წერია:-იასაული-მხიარულად.- ბრძანება შესრულებულია, ბატონო კაპიტანო! ყვარყვარე თუთაბერი წისქვილთან ახლოს, ნეხვის გროვასთან დავაყენეთ და დავხვრიტეთ! კაპიტანი.-მხიარულად. -ჩააძაღლეთ? ეგ სულწაწყმედილი კაცი სწორედ მაგას იმსახურებდა. ფარდა. დასასრული.

***პირველი კაცი***

*/წამოდგება, ნეხვის გროვასთან დგება. მუშტს შემართავს/* გაუმარჯოს.. გაუმარჯოს მსოფლიო ესე იგი.... არა! მე გამიმარჯოს, მე! */ამოიგმინებს, დაეცემა. პაუზის მერე წამოდგება/* პოლიკარპე ბიძია, ჩამაძაღლე? თანაც, ნეხვის გროვასთან ჩამაძაღლე, არა? გმადლობ, დიდი მადლობა.

***მეორე კაცი***

დაიჯერე?

***პირველი კაცი***

რა მკითხე?

***მეორე კაცი***

მართლა დაიჯერე, რომ ასე გაგწირა?

***პირველი კაცი***

რა უცნაურია.. აღარ მშია.

***მეორე კაცი***

ოღონდ ნუ გაჩუმდები. ამ სიჩუმის მეშინია.

***პირველი კაცი***

ჩემს ძმასთან ვიზრდებოდი, მთაში. ჩემი ძმა გაზაფხულიდან შემოდგომამდე თავის საქონელს უვლიდა, თივას ამზადებდა, ხორცსა და ერბოს ყიდდა, შემოდგომიდან გაზაფხულამდე კი დევებთან მოჯამაგირეობდა. შინ მე და ჩემი რძალი ვრჩებოდით, ჩემი ძმის ცოლი. ნაცარქექიას ზღაპარს თუ დაუჯერებ, კაპასი, უცხვირპირო, აშარი დედაკაცი გეგონება, სინამდვილეში კი გამრჯე, ქმრის ერთგული, სანაქებო ქალი გახლდათ. დევებმა გამზარდეს, ამიტომ ვარ ასეთი კარგიო- ამბობდა ხოლმე. სამწუხარ- ოდ, შვილი არ მიეცა. მე კი პატარა ვიყავი და როგორც შვილს, ისე მივლიდა..წერა-კითხვა მასწავლა, ზღაპრებს მიყვებოდა.. ჰო, მაგრამ, რისთვის გიყვები ამ ამბავს?

***მეორე კაცი***

მთავარია, არ გაჩუმდე.. შვილივით გივლიდა, არა?!

***პირველი კაცი***

ჰო, მივლიდა.ერთ ღამეს კუჭი ამეშალა, გარეთ გასვლა დამჭირდა, ჩემმა რძალმა სანთე- ლი აანთო, მარტოს არ გაგიშვებო.. თუმცა, ეგ რა მოსაყოლია.. ჰო. ჩემი ძმის სახელი არ მახსოვს, მაგრამ, ჩემს რძალს გულთამზე ერქვა.

***მეორე კაცი***

 გულთამზე შენს რძალს ერქვა? ყველაფერი საბოლოოდ აირია.

***პირველი კაცი***

ჰო.

***მეორე კაცი***

მართლა აღარ გათენდება?!

***პირველი კაცი***

 არა. სიჩუმე და სიბნელე- ასეთი ყოფილა მივიწყებულ გმირთა ჯოჯოხეთი.

***მეორე კაცი***

თავიც რომ ისევ მეფხანება..

/ისევ განახლდება ზარბაზნების სროლა. /

***პირველი კაცი***

გაიხარეთ, გაიხარეთ!

***მეორე კაცი***

მიდი, რუსო! დავაი! დავაი! ოსმალო! არც შენ გაჩერდე! ! იალა! იალა!

***პირველი კაცი***

გადავრჩით!ბა-ბააჰ! ბუ-ბუუჰ!

***მეორე კაცი***

 ბიძია, შენი მრავალჭირნახული კალმის ჭირიმე,!! გმადლობ, რომ არ დაგვივიწყე ! დავაი, დავაი! იალა, იალა! დასცხეთ ერთმანეთს! თუ კიდევ ჭირი და არგადარჩენა დაგიძახოთ, ან ძაღლი მიგაკვდეთო, ამ თოკით ჩამომახჩეთ, ამ თოკით!

***პირველი კაცი***

მილერ, ამაზე ამბობდი, საძირკვლის გათხრა დავიწყეო?! გულთამზესთვის ეს უნდა გეკადრებინა? აქ ძროხა კი არა, ძაღლი არ დაეტევა, შე ქვაწვია მეწისქვილევ, ბეჩავი გლეხის ჯიშისავ..

***მეორე კაცი***

თბილი ბოსელი დიდი კი არ უნდა იყოს..

***პირველი კაცი***

რა შუაშია თბილი და ცივი.. კარი სად უნდა ჩამოგება?!

***მეორე კაცი***

იცი რას გეტყვი?! ბოსელი ჩემია, კარს სადაც მინდა, იქ ჩამოვაბამ!

***პირველი კაცი***

აი, ასეთი ორსართულიანი უზარმაზარი ფიცრული ბოსლები წარმოიდგინე.. ზემო სართულზე თივას ინახავენ, კარი აქეთ ჩამოვაბათ.. გულთამზეები რამდენი ჰყავთ, იცი? მარტო ყიდვა-გაყიდვისას ითვლიან.

***მეორე კაცი***

სად?

***პირველი კაცი***

შორს. ძალიან შორს.ჯოგს მოერეკებიან, თავი ჩანს, ბოლო კი მტვერშია არეული.. ათასი, ორი ათასი სული საქონელი, მეტი, ნაკლები.. მტვერი, მტვერი, ვერაფერს ხედავ, იხრჩობი..მწყემსებსაც ცხვირ-პირი აუხვევიათ, რომ არ გაიგუდონ.. ცხენოსანი, თოფ-იარაღიანი მწყემსები არიან,კოვბოები. წადი, იქ დადექი. მე აქ ვდგავარ. მიყურე. წელზე რევოლვერი გაქვს, მეც მაქვს. სამ დათვლაზე ერთმანეთს უნდა ვესროლოთ.

***მეორე კაცი***

რატომ?

***პირველი კაცი***

გულთამზეს რა დაემართა?

***მეორე კაცი***

იმ დილით, საბალახოდ რომ გავუშვი, გული ცუდს მიგრძნობდა.. წასვლის წინ როგორ შემომხედა, იცი? აი, ასე შემომხედა, კი. მუუო, მითხრა. ვიფიქრე, ვაი ჩემს თავს, სამუდამოდ ესე იგი გამომეშვიდობა მეთქი და..

***პირველი კაცი***

გადაიჩეხა?

***მეორე კაცი***

სიმართლე გითხრა, ჩვენთან ისეთ ადგილს ვერც იპოვი, საქონელი რომ..

***პირველი კაცი***

არ მინდა სიმართლე! მგელმა დაგლიჯა?

***მეორე კაცი***

ამ სროლა-უბედურებაში აქ რა მგელი გაჩერდებოდა?! მგელი, რომ იცოდე,საერთოდ..

***პირველი კაცი***

ძროხა დეზერტირებმა მოგიკლეს, არა?

***მეორე კაცი***

ჰო.. ის დეზერტირები ვიღაც უღმერთომ მოატყუა, სამშვიდობოს გაგიყვანთო. ღამით, კოცონთან ჩაძინებული დეზერტირები გაქურდა და გაიპარა. დილით ის საწყლები გამოუდგნენ, დაინახეს თურმე და სროლა დაუწყეს..

***პირველი კაცი***

ის უღმერთო კი არ დაიბნა და ნახირში შევარდა.. ერთი!

***მეორე კაცი***

ეგ საიდან იცი? დეზერტირებმა ესროლეს და.. ესროლეს და მაინცდამაინც ჩემს ძროხას მოარტყეს. მომიკლეს გულთამზე.

***პირველი კაცი***

მაშ, გულთამზეს სიკვდილი იმ უღმერთო კაცის ბრალი ყოფილა. ორი!

***მეორე კაცი***

ჰო, მოსაკლავად მისდევნენ, ნახირში შევარდა და.. შენ მოგდევდნენ? ის კაცი შენ ხარ?

***პირველი კაცი***

მკვდარი მეკუბოვეს დარჩება, ცოცხალი კი- შერიფს.. ჰო, მე ვარ! სამი!

 ***მეორე კაცი***

მოგკლავ!

*/ისმის არტილერიის გრუხუნი, უფრო ახლოდან, უფრო ხმამაღლა. პირველი და მეორე კაცი აქეთ-იქით დავარდებიან./*

 ***პირველი კაცი***

მილერ, ცოცხალი ხარ?

 ***მეორე კაცი***

ცოცხალი ვარ, კი, ოღონდ, თავი მიბრუის..ეტყობა, პოზიცია შეცვალეს და მოგვიახლოვდნენ. შეიძლება, ჩვენც გვესროლონ.

***პირველი კაცი***

*/წამოდგება, ჰაერს დაყნოსავს/* იეს! ო, იეს! რა თქვი? შეიძლება ჩვენც გვესროლონ? ფეხებსაც ვერ მოგვჭამენ. იცი, რატომ? თვალებში მიყურე! იმიტომ, რომ ჩვენ ახლა.. შორს ვართ, ძალიან შორს! არ ვიცი, ეგ როგორ მოხდა, მაგრამ, მთავარია, რომ მოხდა.იქნებ, ჩანაფიქრის დრიონდელი ეპიზოდია, არდაწერილი ეპიზოდი.. რამე მსგავსი არ გახსენდება?

***მეორე კაცი***

შენ ამბობ, რომ ძალიან შორს ვართ? თოკი, საცერი და ნეხვის გროვა იგივეა და..

***პირველი კაცი***

ნეხვი ყველგან ერთნაირად ყარს, მაგრამ, ამ ქვეყანას.. ორი ოკეანე აკრავს.. აქეთაც ოკეანეა და იქითაც. ოკეანე ხომ იცი, რაც არის?

***მეორე კაცი***

კი, როგორ არა..

***პირველი კაცი***

დიდი ზღვაა, მეტისმეტად დიდი ზღვა. მაგრამ, მე ოკეანის ხმაურზე ყური მაქვს გაჩვეული. იქნებ შენ მოგესმას.. ტალღების შხრიალი, თოლიების ყაპყაპი.. საოკეანო გემი ნისლში გზას მოიკვლევს.. პუუუ! გესმის?

***მეორე კაცი***

მგონი, კი. პუუუ.

***პირველი კაცი***

სადაც საჭიროა, იქ ვყოფილვართ. აქაც ბევრი საქმე მაქვს. თოკს გიტოვებ, საცერს წავიღებ. მშვიდობით ბრძანდებოდე.

***მეორე კაცი***

თავიც ისევ ისე მეფხანება. ამ უცხო ქვეყანაში მარტოს მტოვებ?! შეგირცხვეს ნამუსი.

***პირველი კაცი***

კარგი. აბა, მომესალმე. აქ ვდგავარ და არხეინად ვაბოლებ. მომაწევინე. შენ გამოივლი და მომესალმები . სოფელში ერთმანეთს როგორ ესალმებით?

***მეორე კაცი***

 კაი სალამი და გამარჯობა, ჩემო ბატონო! დილის მადლი შეგეწიოს! ოჯახში ხომ მშვიდობით ბრძანდებით? ჯალაბი და საქონელი ხომ ჯანმრთელად გყავს?!

***პირველი კაცი***

აქ შენი მისალმება არავის ჭირდება, მაგრამ, მაინც იცოდე- ეგ ყველაფერი -გამარჯობა, დილის მადლი, ჯალაბი და საქონელი -ასე ითქმება- ჰაი!

***მეორე კაცი***

ჰაი.*.*

***პირველი კაცი***

არა. ასე რომ ვინმეს მიესალმო, მაშინვე დაჩაგვრას მოგინდომებს. ჰაი უნდა თქვა, მაგრამ, თითქოს რა სიტყვას ამბობ, იცი? –ბებიაშენისამ!

***მეორე კაცი***

ჰაი..ბებიაშენისამ..ჰაი..

***პირველი კაცი***

ჰო,მედიდურად.. მეც მაგარი ვარ-თქო..ახლა გამეცანი, ვინ ხარ.

***მეორე კაცი***

წისქვილა წისქვილას ძე წისქვილაშვილი გახლავართ. წარმოშობით სოფელ ყვანჭიეთი- დან ვართ, საერთოდ, წისქვილაშვილები. ბაბუაჩემის მამა, მიქელა, აზნაური ყოფილა, მაგრამ, ნათლობის სუფრასთან, სმაში თავადი იმანუილ ყურუსიძე შემოკვდომია და..

***პირველი კაცი***

აქ მაგ ქვილა-ქვილა-ქვილას არავინ მოუსმენს. შენ იქნები წისქვილა კი არა,- წი! მოკლედ და გასაგებად!

***მეორე კაცი***

წი? აბა, მოლენდინარიუსიო და მელნიკ-მილერიო..

***პირველი კაცი***

შენ ხარ წი! მე ვარ ყვ. ყვ წერტილი. მისალმება გასწავლე,შენი სახელიც გასწავლე. დანარჩენს შენც გაარკვევ. ჰაი!

***მეორე კაცი***

მოიცა, მოიცა..

***პირველი კაცი***

 რას მთხოვ,რას? ჩემი სტეიკი გაჭამო, ჩემი ვისკი დაგალევინო, ჩემი სიგარა მოგაწევი- ნო?! ბებიაშენისამ! მე და შენლიტერატურული წყვილი არ ვართ! როგორიც არიან გამჭვირვალედ პატიოსანი იდალგო და მისი საჭურველმტვირთველი სანჩო, ლონდო- ნელი შეუმცდარი დეტექტივი და მისი მეგობარი, ჩვენსავით დაუკვირვებელი დოქტო- რი.. ვინც ენაზე მომადგა , ჩამოგითვალე. შენ არავინ გახსენდება?

***მეორე კაცი***

წერა -კითხვა არ ვიცი, ბატონო.

***პირველი კაცი***

 შენთვის გასაგებად აგიხსნი. ლიტერატურული წყვილია, ვთქვათ, თხა და გიგო.. თუმცა,არა. ვთქვათ, დევი და ნაცარქექია.. ჰო, კიდევ ისა.. ალხანა და ჩალხანა.

***მეორე კაცი***

ეგენი ვინღა არიან?

***პირველი კაცი***

ალხანა და ჩალხანა?! არ ვიცი.

 ***მეორე კაცი***

კოგნიტური დისონანსია.

***პირველი კაცი***

ვითომ? არა მგონია. ლიტერატურული წყვილი არ ვართ და ეგ ვისი ბრალია? შენც იცი ვისი ბრალია. შემომხედე! შენგან განსხვავებით ყველაფერი შემიძლია! კონსტიტუცი- აში ცვლილებების შეტანაც შემიძლია და მძინარე დეზერტირების გაქურდვაც !

***მეორე კაცი***

ღმერთი დაგსჯის.

***პირველი კაცი***

დეზერტირების გაქურდისთვის?

***მეორე კაცი***

არა. კონსტიტუციის ხელყოფისთვის.

***პირველი კაცი***

შენ კი.. რაც ოცი წლის იყავი, ორმოცისაც იგივე ხარ და ოთხმოცისაც იგივე იქნები! არც ჭკუა გემატება, არც გამოცდილება, არც სიმდიდრე, არც პატივისცემა.. გაკლდება კიდეც- ჭკუა გითხელდება, თმა გცვივა, კბილები გძვრება..

***მეორე კაცი***

კბილები?! შეხედე!/*პირს გააღებს/* კარგად დაათვალიერე! რკინას გაკვნეტა შემიძლია!

***პირველი კაცი***

კბილები გქონია, მერე რა?! მაინც ბეჩავი გლეხის ჯიშის ხარ, მიწასდაშტერებულთა მოდგმისა. რაც ომი დაიწყო, ერთი-ორჯერ ციდან ხმაური ჩამოგესმა - თახ-თახ-თახ.. ისიც კი დაგეზარა, რომ თავი აგეწია და კარგად დაგეთვალერებინა...

***მეორე კაცი***

*რა?*

***პირველი კაცი***

ჰაეროპლანი!

 ***მეორე კაცი***

 კარგად რომ დამეთვალიერებინა, ეგ ჰაეროპლანი ნაზუქებს ჩამომიყრიდა თუ რა?!

***პირველი კაცი***

აქ ადრე რომ ვიყავი.. ორი ძმა გამეცნო, ჰაერზე მძიმე საფრენი აპარატის აგებას ვცდი- ლობთო, მონოპლანიც ვცადეთ, ბიპლანიც, ანუ ორფრთიანი, ტრიპლანიც, ავფრინდე ბით, ათიოდე საჟენს გავიფრენთ და ისევ ვეძნეყვებით, ძალიან ვწვალობთ და გვიშვე- ლე, შენი მუხლების ჭირიმეო. დამდევდნენ და მეხვეწებოდნენ. კარგი მეთქი, გაცრილი ნაცარი მოვატანინე და.. აი, მომინათე. ამ საქმეში, ყმაწვილებო, ჩემო ორვილ და ჩემო უილბურ, მთავარია, ფრთის სიგრძე-სიგანე აპარატის საერთო წონას და თახთახას სიმძლავრეს შევუხამოთ და საერთო წონაში თქვენი წონაც მივათვალოთ, ჰაეროპლან- ში თქვენც ხომ სხდებით-მეთქი. უიმეო,ძმებმა შუბლში შემოირტყეს ხელი, უიმე, ყვ. ბიძია, ჩვენი წონა არ მიგვითვლიაო.. ჰო. შეცდომა გაასწორეს და მშვენივრად აფრინდ- ნენ, ასახელეს თავის გვარიშვილობაც და ასევე,- ტურფა სოფელი ყვანჭიეთიც, საიდა- ნაც წარმოშობით არიან ძმები ორვილ და უილბურ რაიტები, საერთოდ.

***მეორე კაცი***

ეგენიც ყვანჭიეთიდან არიან?

***პირველი კაცი***

ალხანა და ჩალხანა? აბა, საიდან იქნებიან?!

***მეორე კაცი***

ვინ ალხანა და ჩალხანა.. მატყუებ,არა?

***პირველი კაცი***

კი, გატყუებ! ესე იგი, კაცად გთვლი, არ გიხარია?! */საცერს საჭესავით მოიმარჯვებს/* აბა, წი! თახთახას ფრთა ჩამოიქნიე!ახლა ჩვენც გავფრინდებით! მაგნეტო!

***მეორე კაცი***

არის მაგნეტო! */თოკს პროპელერივით დაატრიალებს/*

***პირველი კაცი***

შენც ჩაჯექი! ორადგილიანია! გავფრინდით!

 */მეორე კაცი წინ მიდის, თოკს პროპელერივით ატრიალებს. პირველი კაცი უკან მიჰყვება, საცერი საჭესავით უჭირავს/*

 ***პირველი კაცი***

პიწკად ჩაცმულო საზოგადოებავ! თქვენს წინაშეა საავიაციო ჟონგლიორების წყვილი, შორეული პატარა ქვეყნიდან! - ალხან ენდ ჩალხან! ტაში! ყურადღება! ტრიალი! არის! ორმაგი ტრიალი! არის! ყურადღება! სამმაგი ტრიალი! არის! ალხან ენდ ჩალხან!

***მეორე კაცი***

ნავთი გათავდა! თახთახა აღარ ტრიალებს! */აქეთ-იქით გადავარდებიან/* სად ვართ?

***პირველი კაცი***

*/წამოდგება. ნეხვის გროვას დაყნოსავს. /* ღმერთო გვიშველე! ბიზონის ნეხვია..

***მეორე კაცი***

ღმერთო გვიშველე! სად ვართ, სად?!

***პირველი კაცი***

*/საცერზე ისე ურტყამს, როგორც ინდიელი შამანები დაირაზე უკრავენ/* იო..ჰო..ჰო..ჰოო.. ინდიელების მიწაზე ვართ. იო..ჰო..ჰოო..აქ არ წამოგცდეს, რომ ამერიკული სახელი წი გქვია, თორემ ფერდში ისარს გესვრიან, სკალპს აგხდიან, შე უბედუროო..იო ჰო ჰო ჰო

***მეორე კაცი***

აქ რა უნდა მერქვას?

***პირველი კაცი***

წ..ი.. წ და ი...წინმსწრაფი ირემი. როგორია? მე კი მქვია.. ყ..ვ.. ყვ..

***მეორე კაცი***

ყროყინა ვირი.

***პირველი კაცი***

კარგია,მაგრამ, ყოვლისმცოდნე ვირი მირჩევნია. აი, წინმსწაფო ირემო, ინდიელები ასეთ ვიგვამებში ცხოვრობენ, დასაშლელ-ასაწყობში, კარი, თუ არ ვცდები, ყველას აღმოსავლეთის მხარეს აქვს ჩამობმული. კოცონსაც შიგნით ანთებენ. სხედან თავიანთ ვიგვამებში ინდიელები, მწარე კვამლი თვალებს უცრემლებთ, სხედან, კბილებს აკრაჭუნებენ და შენ გემუქრებიან.

***მეორე კაცი***

მე მემუქრებიან? მე?

***პირველი კაცი***

შენ, ჰო შენ! ჰაი დედასა, სადაც დაგიჭერთ,ამერიკელო წი, იქვე სკალპს აგხდითო.. ჩვენს მიწაზე ქალაქები ააშენე, ამერიკელო წი, ჩვენს მიწაზე რკინიგზა გაიყვანე, ჩვენს მიწაზე ჰაეროპლანით აფრინდები და დაფრინდები,ამერიკელო წი, ჩვენს მიწაზე გულთამზეების ჯოგები დაგიდის, ვისკი არ გაკლია, დოლარები არ გაკლია და ბოზები არ გაკლია,ამერიკელო წი, ჩვენ კი მწარე კვამლის გარდა არაფერი გვაქვსო.

***მეორე კაცი***

რა ქალაქები, რა რკინიგზა.. კიდევ კაცად ჩამთვალე, არა?

***პირველი კაცი***

ჩუმად! გუგუნი მესმის.. შენც გესმის?.რომ იცოდე, რა გვიახლოვდება...ვაი ჩვენს თავს!

***მეორე კაცი***

/წამოწვება, მიწას ყურს დაადებს/ კიდევ მატყუებ?

***პირველი კაცი***

არ გესმის?

***მეორე კაცი***

არ ვიცი.. მგონი კი.. რა გვიახლოვდება?

***პირველი კაცი***

ყველაზე დიდი საშინელება! ჩვენსკენ უზარმაზარი ბიზონების ჯოგი მოშლიგინებს, გამოქანებული მატარებლის სისწრაფით! ათეულებით ათასი გავეშებული ბიზონი, ხუთი ვერსის სიგანის მდინარესავით! სიკვდილის მდინარე ყველას წაგვლეკავს! ბიზონები ყველას გადათქერავენ! ჩვენ კი, ნეხვის გროვით თუ ვიმსჯელებთ, მათი ყოველწლიური მიგრაციის გზაზე აღმოვჩნდით, წინმსწრაფო ირემო.. - იო ჰოო ჰოო ჰოო.. ერთი შამანი ასე ცდილობდა, ბიზონებისთვის გზა შეეცვალა.. არც შამანი იცი, არც ბიზონი გაგიგია, სად გაიზარდე, რომელ ჭურში, რომელ ქვევრში.. იო ჰოო ჰოო ჰოო..

***მეორე კაცი***

ვერსად გავექცევით? ვერ დავემალებით?

***პირველი კაცი***

მშვიდობით, ძმაო. ერთადერთი კაცი ხარ ჩემს ცხოვრებაში, ვინც მოსაკლავად არ გამომიდგა.. იო ჰოო ჰოო ჰოო.. ნუ გაშტერდები, ნეხვში შეძვერი,იქნებ გადარჩე..

***მეორე კაცი***

მატყუებ, ჰო.. ვიცი, რომ მატყუებ..მაცუცურაკებ..

***პირველი კაცი***

იო ჰოო ჰოო ჰო.. თამბაქო დამიტოვე, თორემ ნეხვის სუნი აუვა. იო ჰოო ჰოო

***მეორე კაცი***

არსად შეძვრომას არ ვაპირებ!

***პირველი კაცი***

ვიცი, ვიცი.. მშვიდობით. იო ჰოო ჰოო ჰოოო..

***მეორე კაცი***

*/პირველ კაცს თამბაქოს ქისას გადაუგდებს.უმისამართოდ/* პოლიკარპე ბიძია კი არა..ანქელ პო! ყველაფერი შენი ბრალია! არა, ჩემი ბრალია, რომ ამ ნაცარქექიას ავყევი.. ნეხვში არ შევძვრები, არა! ასე მოვკვდები, კაცურად. არ შევძვრები-მეთქი! */პაუზის შემდეგ ნეხვის გროვაში შეძვრება/*

***პირველი კაცი***

იო ჰოო ჰოო ჰოო.. /*გაჩერდება. თამბაქოს აიღებს, ქაღალდში შეახვევს, ქისას ჯიბეში ჩაიდებს, ჩამოჯდება, მოუკიდებს.*/

***მეორე კაცი***

*/გამოძვრება, ტანსაცმელს ჩამოიფერთხავს, პირველ კაცს გვერდით მიუჯდება/*მეც მომაწევინე. გმადლობ. მაშ, გვერდი აგვიქციეს?!

***პირველი კაცი***

ბიზონებმა? ჰო,აგვიქციეს, როგორც ჩანს.

***მეორე კაცი***

ნეხვის გროვაში ვიწექი და თავი აღარ მეფხანება! სასწაული არ არის?! მაშ, წინმსწაფი ირემიო, არა? ყოვლისმცოდნე ვირიო.. კარი საით ჩამოაბა, ეგღა დაგრჩა გადასაწყვეტი.

***პირველი კაცი***

სახელი და კარი- ერთი და იგივეა. ეგ ჩემმა რძალმა მასწავლა, ჩემს რძალს კი დევებმა ასწავლეს. სახლისთვის კარი იგივეა, რაც კაცისთვის სახელი ყოფილა. კარი საჭირო მხარეს უნდა ჩამოაბაო, კარგი, ლამაზი კარი უნდა იყოს და იმ სახლში ბედნიერად იცხოვრებო, ჰო, დევები ასე ამბობდნენ. სახელიც იგივეა. მე გმირი კაცის სახელი მქვია, მაგრამ ის კაცი დავიწყებულია, ყვარყვარეს იტყვიან და ყველას მე ვახსენდები, და ვინც მიცნობს, ყველა მაგინებს,ყვარყვარე, შენი ასე და ისეო და წუხდება ის გმირი კაცი, საიქიოში. ჰო, წუხდება. სხვა სახელი უნდა მერქვას.

 ***მეორე კაცი***

მთავარი შეკითხვაო, რომ თქვი, ჭკვიანი კაცი მიპასუხებსო.. რა შეკითხვაა?

***პირველი კაცი***

მთავარი შეკითხვის დროც დადგა? კარგი.. ისა, ჩემო ძმაო, შენი აზრი მაინტერესებს, როგორ გგონია..

***მეორე კაცი***

გისმენ, გისმენ..

***პირველი კაცი***

ეს სამყარო, ცა, დედამიწა,ვარსკვლავები, პლანეტები, გალაქტიკები, შორეული და ახლობელი ნისლოვანებები.. ეს ყველაფერი , რაც ვიცით და არ ვიცით, დიდი აფეთქების შედეგად წამოიშვა, არა?

***მეორე კაცი***

კი, როგორ არა...

***პირველი კაცი***

მთავარი შეკითხვა: იმ დიდ აფეთქებამდე რა იყო? ნუ აჩქარდები, მართლია, შენს მზერაში ჭკუას და რამდენიმე კარგი წიგნით გამდიდრებულ გამოცდილებას ვერ ვხედავ, მაგრამ, მაინც ვცადოთ.. წისქვილოვიჩ, სამყაროს დიდ აფეთქებამდე რა იყო? მარტო სიბნელე და სიჩუმე? სხვა არაფერი?

***მეორე კაცი***

სამყაროს დიდ აფეთქებამდე რა იყო? რა იყო და აი, ეს იყო..

 /ისევ ისმის შორეული საარტილერიო აფეთქებები/

***პირველი კაცი***

პატარა აფეთქებები, არა? ჰო, დიდ აფეთქებამდე რამდენიმე პატარა აფეთქება ყოფი- ლა, პატარა აფეთქებებმა კი დიიიიდი აფეთქება გამოიწვიეს.. გმადლობ. სივრცე და დრო გაერთიანდა, მოლენდინარიუსო. სივრცეში მოგზაურობამ არ მიშველა, ყვანჭიე- თებს მაინც ვერ გავექეცი. ეს მშვენიერი ომიც მალე დამთავრდება, ვერც ფული ვიშოვე, ვერც ჩინი,ომის მერე ისევ ნეხვის ჭია ვიქნები, ისევ სოფელ-სოფელ უნდა ვიწანწალო, რომ დაფქვიაშვილს საცერი და თოკი დავტყუო და მერე წისქვილაძეს პურში გავუცვალო.. გამიშვით, რა, აქედან..მე და ყვანჭიეთი ლიტერატურული წყვილი არ ვართ, ერთმანეთს არ ვჭირდებით.. იქნებ, დროში მოგზაურობამ მიშველოს.. ოციოდე წლით წარსულში, ან მომავალში ხომ არ გადავსკუპდეთ?! ჰო, ჰო, მომავალში..წარსულს მომავალი ყოველთვის ჯობია. სასაცილო რა ვთქვი?

***მეორე კაცი***

ოცი წლით წინ გადავსკუპდეთ?!.. არ გირჩევ. ჰა-ჰა...

***პირველი კაცი***

რამე სამხიარულო ეპიზოდია? ჩანაფიქრისდროინდელი, არდაწერილი ეპიზოდი.. ფინალისთვის გამოსადეგი,არა?

***მეორე კაცი***

დიახ, ბატონო, ფინალისთვის გამოსადეგი ეპიზოდი..

***პირველი კაცი***

დროც მოვიდა, ნელ-ნელა ფინალისკენ უნდა დავიძრათ.

***მეორე კაცი***

კი, კი, თანაც ისეთი სამხიარულო ეპიზოდია, სიცილისგან ფერდები ჩაგწყდება..

***პირველი კაცი***

მართლა ერთადერთი კაცი ხარ, ვინც მოსაკლავად არ გამიმეტა. გმადლობ, ძმაო. ჩვენი ამბავი მხიარულად უნდა დამთავრდეს.

***მეორე კაცი***

მეც მაგას არ ვამბობ? */ფეხს მთელი ძალით მოიქნევს და პირველ კაცს მუცელში ურტყამს./* მეტი მხიარულება რაღა გინდა?! */პირველი კაცი მუცელზე ხელებს მიიჭერს და დავარდება. მეორე კაცი ფეხებით სცემს. მერე წამოაჯენს. ძველებურ, ყვითელ საქაღალდეს გახნის*/ მაშ, ასე.. ამიერკავკასიის სოციალიტური ფედერაციული საბჭოთა რესპუბლიკა.. 1936 წელი.. ყვარყვარე თუთაბერის საქმე, ნომერი ცამეტი ათას შვიდასი.. ჰო. გამომძიებელი წ. წისქვილაშვილი..გრიფი-საიდუმლო.. აქ ყველაფერი წერია, მოქალაქე თუთაბერო, -რას აკეთებდით, რას არ აკეთებდით, ვის რა დასტყუეთ, ვინ გაქურდეთ, თავ-გზა ვის აურიეთ.. აქ არის დაზარალებულთა ჩვენებებიც. .მთელი თქვენი უბადრუკი, უმაქნისი ცხოვრება ამ საქაღალდეშია მოქცეული.. გავაგრძელოთ. მოქალაქე თუთაბერო, რა ურთიერთობა გქონდათ ეგრეთ წოდებულ დევებთან?

***პირველი კაცი***

არ ვიცი. არ მახსოვს. არ ვარ მე ის კაცი, ვისაც თქვენ ეძებთ.

***მეორე კაცი***

ერთ-ერთი მოწმის ჩვენებით, თურმე თქვენი რძალი ამბობდა- დევებმა გამზარდეს და იმიტომ ვარ ასეთი კარგიო .

***პირველი კაცი***

არ ვიცი. არ მახსოვს. არ ვარ მე ის კაცი, ვისაც თქვენ ეძებთ.

***მეორე კაცი***

კაცი ხარ თუ თუთიყუში?! სამი თვეა, ერთსა და იგივეს იმეორებ- არ ვიცი, არ მახსოვს, არ ვარ მე ის კაცი, ვისაც თქვენ ეძებთ..აღარ მოგბეზრდა? ის შენი რძალი თუ დევებმა გაზარდეს, მე მშობლიურმა კომუნისტურმა პარტიამ გამზარდა, მასწავლა, უბირი მეწისქვილე საზოგადოებაში დაფასებულ კაცად მაქცია, შემხედე! მე ახლა განსაკუთ -რებით მნიშვნელოვან საქმეთა გამომძიებელი ვარ! მე ახლა ყველაფერი შემიძლია და ეს ვისი დამსახურებაა? ანქელ პო არაფერ შუაშია, ეს ბოლშევიკთა მგზნებარე პარტიის დამსახურებაა! გასაგებია?

***პირველი კაცი***

არ ვიცი, არ მახსოვს. არ ვარ მე ის კაცი, ვისაც თქვენ ეძებთ.

***მეორე კაცი***

გიყურებ და ისე მგონია, რომ ადრე სადღაც მინახიხარ.. ადრე, დიდი ხნის წინ. ჩემს წისქვილში საფქვავი ხომ არ დაგქონდა?!.. ვინც ჩემს წისქვილში დადიოდა, იმ ხალხიდან ცოცხალი აღარავინ დარჩა. ზოგი თავისი სიკვდილით მოკვდა, ზოგი ჩვენ დავხვრიტეთ, -ხალხის მტრები იყვნენ და იმიტომ დავხვრიტეთ. გესმის?

***პირველი კაცი***

არ ვიცი, არ მახსოვს. არ ვარ მე ის კაცი, ვისაც თქვენ ეძებთ.

***მეორე კაცი***

შენ აქედან ცოცხალი ვერ გახვალ. შენ..აქედან... ცოცხალი.. ვერ.. გახვალ. არავინ გასუ- ლა და ვერც შენ გახვალ. პირველ, არდაწერილ ვარიანტში მეფის მთავრობის ოფიც -რებმა ნეხვის გროვასთან დაგხვრიტეს. მეორე, პოლიკარპე ბიძიას დაწერილ ვარიანტ- ში, ქალის კაბა გადაიცვი და დროებით მთავრობას თუ მენშევიკებს გაექეცი, ეს მესამე ვარიანტია, არდაწერილი, მაგრამ, ვიღაცის გონებაში არსებული, ეს ბოლშევიკებისაა და ამიტომ ერთადერთი სწორი ვარიანტია! შემომხედე! კონსტიტუციაში ცვლილებები შენ კი არა, მე შევიტანე, ჩემს თანამოაზრეებთან ერთად! მთავრობის სასახლე, შენ რომ ნაცარში გეგმას ხატავდი, მე ავაშენე! კარიც, სადაც მე მოვინდომე, იქ ჩამოვაბი, გესმის? ადამიანებს, ქუჩებს, სოფლებს, ქალაქებს სახელები მე გამოვუცვალე! შენ საპნის ბუშტი ხარ, ჰაერი ხარ, წარსული ხარ! მე კი- რეალობა ვარ, დღევანდელი, ხვალინდელი და მარადიული. აი, ამიტომ, მე და შენ ლიტერატურული წყვილი არ ვიქნებით. არ მინდა, რომ ვიყოთ და ამიტომ, არც ვიქნებით. ახლა არ მითხრა, არ ვიცი, ის კაცი არ ვარო, თორემ ფეხებით შეგდგები. ყველაფერი გაიგე?

 ***პირველი კაცი***

გავიგე.

 ***მეორე კაცი*** თუთიყუში არ ყოფილხარ.. კაცის რა მოგახსენო, მაგრამ, ცოცხალი არსება ხარ, სულდგმული.. სამი თვეა, დილა-საღამოს გცემთ. ჩვენ უკვე მოგვბეზრდა. შენც ხომ მოგბეზრდა?! მოაწერე ამ ქაღალდს ხელი, შენც დაისვენებ და ჩვენც. ნეხვის გროვასთან კი არა, წითელი აგურის კედელთან დაგაყენებთ და ლამაზად, კაცურად დაგხვრეტთ. წამში დამთავრდება ყველაფერი. მე, რომ იცოდე, დახვრეტაზე უარეს ამბავში მოვხვდი. კი! გავეშებული ბიზონების ბრბო მოქროდა ჩემსკენ. ათი ათასი ბიზონი, ოცი ათასი! ბიზონი იცი, რა არის? არ იცი? სად გაიზარდე, შე უბედურო, რომელ ჭურში.. რას ვამბობ- დი? ჰო, ამერიკაში პარტიამ გამგზავნა, ღარიბ ინდიელებში კომუნისტურ ლიტერატუ- რას ვავრცელებდი და ბიზონების ესე იგი ყოველწლიური მიგრაციის გზაზე აღმოვ- ჩნდი! რა შიში ვჭამე.. ჩემსკენ მოქრიან, დიდები, შავები, საშინლები.. მტვერი დააყენეს, აღარაფერი ჩანს.. ყველაფერი გუგუნებს,მიწა ზანზარებს.. მაგასთან შედარებით დახვრეტა მართლაც თამაშია, აიღე კალამი და აქ მომიწერე ხელი.

***პირველი კაცი***

მოვაწერ.. ოღონდ, ერთ შეკითხვაზე მიპასუხე.

***მეორე კაცი***

აქ შეკითხვებს მე ვიძლევი, თუმცა..შენი უკანასკნელი შეკითხვაა.. ჰო, გისმენ.

***პირველი კაცი***

აი, ამ სწორ, ბოლშევიკურ ვარიანტში, გულთამზე ვინ არის?

***მეორე კაცი***

არ იცი? მართლა არ იცი? ბოლშევიკურ ლიტერატურას არ კითხულობდი? აბას, რას კითხულობდი, შე ბნელო.. გულთამზე ვინ არის?! ამხანაგი გულთამზე მე ვარ!ჩემი პარტიული, იატაკქვეშა საიდუმლო მეტსახელია! არის კობა..მზე! არის სერგო, - მზეს- თან დაახლოებული, არის კამო, ოქროს კაცი.. არიან სანდო, გამოცდილი ამხანაგები-აბელი, სავლე, ანატოლი, ვალერიანი, კონდრატე, და აგრეთვე არის ამხანაგი გულ -თამზე, დიახ! ქალის სახელი ავირჩიე, და ამით.. თვალებში მიყურე როცა გელაპარა- კები! ..და ქალის სახელით მეფის ოხრანკა მოვატყუეთ, თავ-გზა ავუბნიეთ.. გასაგებია?

***პირველი კაცი***

გასაგებია, ამხანაგო გულთამზე.

***მეორე კაცი***

მოაწერე ხელი..რას ელოდები?

***პირველი კაცი***

ჰო, ჰო..ახლავე..

***მეორე კაცი***

ჰო, გამოამართვი კალამი და მოაწერე..რას ელოდები?

***პირველი კაცი***

რას ველოდები? რას ველოდები და, აი, ამას..

*/ისევ ისმის საარტილერიო აფეთქებების ხმა./*

***მეორე კაცი***

ჭირი და არგადარჩენა თქვენ! ძაღლი მიგაკვდათ სულში! ჭირი და არგადარჩენაა!!

*/საარტილერიო გუგუნი ძლიერდება, პირველი და მეორე კაცი აქეთ-იქით გადავარდებიან. გუგუნი მთავრდება/*

***პირველი კაცი***

წიქვილაძე დაფქვიაშვილო, შე ქვაწვია მეწისქვილევ, უბირო, უტვინო და გაუნათლებ- ელო, ბეჩავი გლეხის ჯიშისავ, მიწასდაშტერებულთა მოდგმისავ, ცოცხალი გდიხარ?

***მეორე კაცი***

ჰო, ჰო, ცოცხალი ვგდივარ.. მაგრამ, თავი მიბრუის და ისე მეფხანება, ლამისაა მოვიგლიჯო. /წამოდგება/ ვაი, წელი..რა ბუთქეს ამ შობელძაღლებმა.. აღარ თენდება?!

***პირველი კაცი***

თუ საჭირო იქნება, გათენდება კიდეც.

***მეორე კაცი***

რას არ იპოვი მეწისქვილის ეზოში! */საქაღალდეს აიღებს/* ნეტა ეს საიდან გაჩნდა?! ჩვენს სოფელში ასეთი არავის აქვს.. არავის აქვს და მარტო მე მექნება! */პირველ კაცს/* არც გაბედო! არც გაბედო და ამისკენ ხელი არ წაგიცდეს! მანდ იჯექი! */ქურთუკს გაიხდის, ძირს დააფენს, დაიჩოქებს, /* ეტყობა, სავსეა.. ხომ შეიძლება, მეფის ფულები იყოს? ახლავე ნახავთ../საქაღალდეს ქურთუკზე დადებს/

***პირველი კაცი***

ყდაზე ამიეკავკასიის ფედერაცია აწერია?

***მეორე კაცი***

ლამაზი, სუფთა, ნამუსიანად გაკეთებული..

***პირველი კაცი***

საქმე ნომერი ცამეტი ათას შვიდასი არ აწერია?

***მეორე კაცი***

საქმე? რა საქმეზე ამბობ? წერა -კითხვა არ ვიცი მეთქი..

***პირველი კაცი***

‘გრიფი- საიდუმლო“ არ აწერია?

***მეორე კაცი***

არაფერი აწერია! სუფთაა! ახალია.. ხომ შეიძლება, აქ.. ღმერთო, მიშველე. .სამასი მანეთი იდოს? ტკიცინა ხუთიანები და ათიანები.. ორასზეც თანახმა ვარ, ასზეც.. ორმოცდაათზეც.. ნაკლები ნუ იქნება, ღმერთო.. */გახსნის,დაჰყურებს, დახურავს, ისევ გახსნის./* ამასაც არაუშავს. სუფთა ფურცლები აქამდე არც მინახავს.

***პირველი კაცი***

არაფერი წერია?

***მეორე კაცი***

*/საქაღალდიდან ფურცლების დასტას ამოიღებს****/.*** არა.

***პირველი კაცი***

დრო მოვა და დაიწერება.

***მეორე კაცი***

რა თქვი?

***პირველი კაცი***

პაპიროზის გასახვევად გამოგადგება-მეთქი.

***მეორე კაცი***

ჰო. */ფურცელს აიღებს. ხევს, თამბაქოს გაახვევს./*

 ***პირველი კაცი***

შენი აზრით, დევი როგორია?

***მეორე კაცი***

დევი? დევი როგორია და უზარმაზარია, ბანჯგვლიანი, მყრალი, ცხრათავიანი., საშინე- ლი.. რომ დავინახო, შიშისგან გული გამისკდება, კი.

***პირველი კაცი***

ჩემს რძალს მეც ასე ვუთხარი და გაეცინა.. ცხრასთავიანი არსება როგორ წარმოგიდგე- ნიაო, მკითხა. */მეორე კაცს/* მილერ, ცხრათავიანი დევი როგორ წარმოგიდგენია?

***მეორე კაცი***

ერთი დიდი სკივრი მაქვს და ეს ქაღალდები იმ სკივრში რომ შევინახო, თაგვი ხომ არ შემიჭამს? თაგვმა ქაღალდის ჭამაც იცის? რა მკითხე? ცხრათავიანი დევი როგორიაო? დევების ამბავს მე მეკითხები?! ეგ შენ უნდა იცოდე.

***პირველი კაცი***

ერთხელ მე და ჩემი რძალი მდინარეზე ურმით გადავდიოდით. ურემი ჩაგვეფლო. რძალს ვუთხარი, მთის გადაღმა სოფელში წავალ, ვინმეს ვთხოვ, ამოთრევაში დაგვეხმაროს-მეთქი, რძალმა არ გამიშვა, ზამთარია, მშიერ ნადირს არ გადაეყარო, ჯობია, დავიცადოთო.. იქით ნაპირზე ვიღაც კაცი მიდიოდა, დაგვინახა, გაჩერდა, რა მოგივიდათო, დაგვიძახა, ჩაეფალითო? ხურჯინი ჰქონდა, იქვე დადო, მდინარეზე გადმოვიდა, ურემი ამოგვათრევინა. მაღალი კაცი იყო, ღონიერი, სუფთად პირგა- პარსული. ნაპირზე რომ გადავედით, კოცონი დაგვინთო, ტანსაცმელი გაიშრეთ და მერე წადითო.. წასვლის წინ ხურჯინიდან ჩურჩხელები ამოიღო და მომცა, აი, პატარა ბიჭო, შენთვის რა მქონიაო.. მადლობა გადავუხადეთ და წავიდა ის კაცი. მე და ჩემი რძალი კოცონთან ჩუმად ვისხედით.. მერე ჩემს რძალს ვკითხე, ეგ კაცი ვინ იყო, აქაურებს ვიცნობ და ეგ კაცი არასდროს მინახავს მეთქი.. დევი იყოო, ჩემმა რძალმა მითხრა, დევები ასეთები არიანო.

***მეორე კაცი***

ასეთებიო? ესე იგი, -მაღალი, ღონიერი, სუფთად წვერპარსული?

***პირველი კაცი***

ყველანაირები იყვნენ, მაღალიც, დაბალიც, მსუქანიც, გამხდარიც, ოღონდ, ძალიან ცოტანი იყვნენ. მთებში ცხოვრობდნენ, აქა-იქ. თუ არ იცოდი, რომ დევი იყო, ვერც მიხვდებოდი. ისინი კი ერთმანეთს ყოველთვის ცნობდნენ.

***მეორე კაცი***

რას ჰქვია-ცნობდნენ? ახლა ერთმანეთს ვეღარ ცნობენ?

***პირველი კაცი***

ჯერ მარტო ჩემმა ძმამ, იმ უმადურმა და უსინდისო კაცმა, რამდენი წელი იქურდა დევების ოჯახში,- ვისთანაც მოჯამაგირეობდა. დევებისგან ერთი ძროხა რომ ეკუთვ- ნოდა, შვიდი მოყავდა, ათი ცხვარი რომ ეკუთვნოდა, მთელ ფარას გამორეკავდა ხოლმე. ჩემი რძალი ეჩხუბებოდა, -ქურდოო, უსირცხვილოო, რაც გეკუთვნის, გაძლევენ, კიდევ უამრავ რამეს გჩუქნიან, ხელი რატომ არ გაგიხმება, რომ მათ ქონებას იპარავო.. ჩემი ძმა პასუხობდა- ეგენი ბოროტები არიანო, მათი გაქურდვა ცოდვაში არ ჩამეთვლებაო.. ბოროტები კი არა, ბალღებივით მიამიტი და უეშმაკოები ყოფილან, რასაც ეტყოდი, იჯერებდნენ.. გულუხვები, გულკეთილები, ყველას დამხმარეები.. ჩემი ძმის გარდა იმ ოჯახში კიდევ შვიდი მოგამაგირე ჰყოლიათ. ჰო, დევების საქონელი წამდაუწუმ იგებდა, ყანაში ოთხი მოსავალი მოდიოდა, ხეხილს ნაყოფის სიმრავლისგან ტოტები ტყდებოდა და მოჯამაგირეებიც, რაც ძალი ღონე ჰქონდათ, იპარავდნენ და იპარავდნენ, და რაც უფრო მეტს იპარავდნენ, დევებს მით უფრო მეტად აგინებდნენ, ბოროტებიო, მყრალებიო, ცხრათავიანებიო, კაციჭამიებიო. - ეგ ტყუილები სულ იმ თვალებაცეცებული მოჯამაგირეების მოგონილია.. ერთ ღამესაც.. მისმენ?

 ***მეორე კაცი***

ჰო.

***პირველი კაცი***

ერთ ღამესაც ჩემი ძმა და დანარჩენი მოჯამაგირეები მძინარე დევების სახლში შეიპარნენ და ერთიანად ყველას ყელი გამოჭრეს- კაცებს, ქალებს, ბავშვებს.. რაც ფული ნახეს, წამოიღეს, სახლს ცეცხლი წაუკიდეს, საქონელი გამოირეკეს და წამოვიდნენ.. გზაში ვინც შეხვდათ, ეტრაბახებოდნენ- დევები დავხოცეთ და მათი საქონელი წამოვასხითო.

 ***მეორე კაცი***

მერე, ხალხი რას ეუბნებოდათ?

 ***პირველი კაცი***

მარჯვენა დაგელოცოთ, ვაჟკაცებოო.. დევები მეტის ღირსები არიანო.. ხალხს რომ ყველაფერს ჩუქნიდნენ, რა ეგონათ, შერჩებოდათო?! მერე ჩემმა ძმამ და დანარჩენებმა საქონელი ვერ გაიყვეს, ერთმანეთს დაერივდნენ, და დახოცეს. ჩემი ძმა მაშინ მოკლეს. დევების სხვა ოჯახებიც ხალხმა ამოწყვიტა. მერე ამბობდნენ, რამდენიმე დევი მაინც გაიქცა და გადარჩაო.. ვინც მე და ჩემ რძალს მდინარიდან ურემი ამოგვაყვანინა, ერთ-ერთი გადარჩენილი ალბათ ის იყო. სხვა დევი მე არც მინახავს. დრო მოვა, დევების ამბავი დაგაინტერესებს და იცოდე- დევები აღარ არსებობენ.

***მეორე კაცი***

ამ ჩემ ფეხებს, თუ აღარ არსებობენ. ორი დღეა.. არა, მესამე დღე თენდება, პირში ლუკმა არ ჩამსვლია! აქეთ- იქიდან ზარბაზნებს მესვრიან, როდის მომკლავენ, არ ვიცი, შენ კი წუწუნებ- ვაიმე, ვაიმეო, დევები აღარ არიანო. რაღა დროს დევებია.. დევის კი არა, კაცის ადგილი აღარ არის დედამიწაზე.

***პირველი კაცი***

ჰო. მართალი ხარ. გარიჟრაჟდა. ჩემი წასვლის დროა.

***მეორე კაცი***

იცი რა.. */საქაღალდეზე ანიშნებს/* ამას ნაჭერში გავახვევ და აი, ამ თოკით სხვენში ჩამოვკიდებ. ვერც თაგვი მიეპარება და ვერც კატა. სააღდგომოდ და შობა-ახალ წელზე თითო ფურცელს ავიღებ, ლამაზად დავჭრი და თამბაქოს გავახვევ.. თუმცა,პაპიროზზე ეს ქაღალდი რატომ უნდა გავაფუჭო? წერა-კითხვას ვისწავლი. ჰო. ჯერ ნაცარში ვივარჯიშებ, მერე ამ ქაღალდებზე სუფთად გადავწერ.. დევის და ნაცარქექიას ზღაპარს წავიკითხავ, თხა და გიგოს წავიკითხავ, თუ კიდევ რამეა წასაკითხი, იმასაც წავიკითხავ..

***პირველი კაცი***

განათლებული კაცი იქნები.

***მეორე კაცი***

დიახ, ბატონო..

***პირველი კაცი***

დრო მოვა და განსაკუთრებით მნიშვნელოვან საქმეთა გამომძიებელიც გახდები..

***მეორე კაცი***

ჯერ-ჯერობით არ ვიცი, ეგ რას ნიშნავს, მაგრამ, სიკვდლილამდე მეწისქვილედ ყოფნას აღარ ვაპირებ. და ეგ ვისი დამსახურებაა? შენი დამსახურებაა, ყვ წერტილო, შენ რომ არა, ისევ ვიტირებდი და ვივიშვიშებდი- ვაი, გულთამზე, გულთამზე.. ხალხი ჰაეროპ- ლანით დაფრინავს, ხალხს რკინიგზა გაჰყავს, ხალხი ქალაქებს აშენებს, ხალხი ომობს, ჩინ-მედლებს იღებს.. მე კი -გულთამზე, გულთამზე.. ძროხის სიკვდილს კაცი არ უნდა გადაყვეს. არავის სიკვდილს არ უნდა გადაყვეს. მადლობელი ვარ, ძმაო, ერთადერთი კაცი ხარ ჩემს ცხოვრებაში, ვინც ყველაფერზე თვალი ამიხილა. ახლა ვეღარავინ მომატყუებს! ციც!-ასე ვეტყვი- ციც! არაფერი შეგეშალოთ! ვეღარავინ მომატყუებს, ვერც სხვა, და ვერც შენ. ჰო..საცერი თუ გინდა, წაიღე, აღარ მჭირდება.

***პირველი კაცი***

ახლა საცერი შენ უფრო გჭირდება. ის ცხენოსანი მოსაკლავად რისთვის მომდევდა, იცი?! ოქროს თუმნიანი დავცინცლე! ჰო.. ეგ როგორ მოვახერხე, გრძელი ამბავია და შენთვის საინტერესო არ იქნება, მთავარია, რომ ოქროს თუმნიანი ჯიბეში მედო, შევძვერი ან ნეხვის გროვაში, გამოვძვერი, -შენც ხომ მომეხმარე-, ჰო, გამოვძვერი და ოქროს თუმნიანი ჯიბეში აღარ მედო. აქედან რა დასკვნა უნდა გამოვტანოთ?

***მეორე კაცი***

 ალბათ, ის, რომ ჯიბეში თუ ოქროს თუმნიანი გიდევს, ნეხვში არ უნდა შეძვრე.

***პირველი კაცი***

მშვენიერი დასკვნაა. ჯიბეში თუ ოქროს თუმნიანი გიდევს, ნეხვში არ უნდა შეძვრე.. ყოჩაღ. მაგრამ, მეორე დასკვნაც არსებობს- ოქროს თუმნიანი ახლა ამ ნეხვის გროვაშია. გასაგებია? აი, თუ არ გჯერა./ შარვლის ჯიბეებს ამოიტრიალებს/ ახლა აიღებ ამ საცერს, აქედან დაიწყებ და ნელ-ნელა, აუჩქარებლად გაცრი, ერთ-ორ დღეში ოქროს თუმნიანს იპოვი და იმ ფულით გულთამზე ძროხას თუ არა, ხბოს მაინც იყიდი, . რას მიყურებ? შენისთანა სახელოვან კაცს მოტყუებას როგორ გავუბედავ?!

***მეორე კაცი***

მომატყუებ თუ არ მომატყუებ, ასე იხტუნავებ თუ ისე, წითელ კედელთან დადგომას მაინც ვერ გადაურჩები.

***პირველი კაცი***

ვიცი, მაგრამ, იქამდე ხომ თავისუფალი ვარ? ოცი წელი ცოტა არ არის!

***მეორე კაცი***

არც ბევრია. ახლა ვიცი, რასაც აპირებ: გათენდება, წახვალ, მოსახვევთან ჩირგვებში შევძრები და თვალთვალს დამიწყებ- აბა, ვნახოთ, ეს ბეჩავი მეწისქვილე ნეხვის გაცრას როდის დაიწყებსო, თუ დავიწყებ, დამცინებ, ჰა-ჰა!მოვატყუე, მოვატყუე.. აი! /ბრანწს უჩვენებს/ ამას ხედავ? წადი აქედან! იმის ღირსიც არ ხარ, საცერი გაჩუქო. წადი!

***პირველი კაცი***

ახლა გეტყვი, ერთადერთ სწორ, ბოლშევიკურ ვარიანტში შენი ამბავი როგორ დამთავრდება. გინდა, გითხრა?

***მეორე კაცი***

არ მინდა. ეგ უშენოდაც ვიცი.. . მაგრამ, ოცი წელი ცოტა არ არის.

***პირველი კაცი***

არც ბევრია. წითელ კედელთან რომ მიგაყენებენ, ასე, მუშტს შემართავ და დაიყვირებ- გაუმარჯოს მუშათა მსოფლიო ინტენაციონალს! გამარჯოს ამხანად კობას! გაუმარჯოს ამხანგ სერგოს! ასევე, გაუმარჯოთ ამხანაგებს- აბელს, სავლეს, ანატ..ჰო, ანატოლის დაძახებას აღარ დაგაცდიან.

***მეორე კაცი***

ვიცი.

***პირველი კაცი***

მაგაზე ნუ შეწუხდები. გამოცდილ, ამხანაგებს- აბელს, სავლეს და ანატოლის ორ კვირა- ში იმ წითელ კედელთან მიაყენებენ. კარი ცუდი მხრიდან ჩამოაბით და იმიტომ!აფრენა გინდოდათ, მაგრამ, თქვენი წონა არ გაითვალისწინეთ! ჯერ ხალხს დაერიეთ, მერე ერმანეთს.. მიწასდაშტერებულთა აფრენა ყოველთვის ასე დამთვარდება.

***მეორე კაცი***

მერე, შენ რა გიხარია? შენი ამბავი უკვე კარგა ხნის დამთავრებული იქნება.

***პირველი კაცი***

ჰო, მაგრამ, თქვენგან ყველასგან განსხვავებით მე ასე დავიყვირებ- მე გამიმარჯოს, მე! მიდი, სცადე, შენც იგივე დაიძახე.. ცხოვრებაში ერთხელ წარმოიდგინე, რომ შენც არსებობ, შენც ფასი გაქვს, ამხანაგ ალხანას და ჩალხანას გარეშე..დაიძახე და იქნებ რამე შეიცვალოს, ან შენთვის, ან ჩემთვის , ან, ორივესთვის..

***მეორე კაცი***

მე.. გამი..

***პირველი კაცი***

ჰო, ჰო, წელში გაიმართე.. თავი ასწიე..

***მეორე კაცი***

*მე.. გამიმარჯოს..*

***პირველი კაცი***

ხმამაღლა.. თვალები დახუჭე! ასე.. მუშტიც შემართე! ასეთ სიტყვებს შემართული მუშტი უხდება.! ოცი წელი კიდევ დრო გვაქვს, მეც და შენც! მიდი!

***მეორე კაცი***

*/თვალებს დახუჭავს/* მე გამიმარჯოს, მე!

***პირველი კაცი***

ხმამაღლა! */პირველი კაცი სცენიდან გადის/*

***მეორე კაცი***

მე გამიმარჯოს! მე გამიმარჯოს, მე! მე გამიმარჯოს! მე *გამიმარჯოს! /პაუზის მერე თვალებს გაახელს, სცენას დაათვალიერებს. /* გაიპარე? ჩირგვებიდან მითვალ- თვალებ,არა? შენ გგონია, ამ საცერს ავიღებ და ნეხვის გაცრას დავიწყებ? ოქროს თუმნიანისთვის თავს შევირცხვენ? კაცმა არ იცის, ის თუმნიანი აქ არის თუ არა.. ვინმემ რომ ნეხვის გაცრისას დამინახოს, რას იფიქრებს? მართლა რას იფიქრებს? ალბათ, გაცრილი ნეხვი ჭირდებაო, სხვა რა უნდა იფიქროს?! მე ნეხვს არ გავცრი! არა! არა-მეთქი! */პაუზის მერე საცერს აიღებს და გაცრას იწყებს/*

 ***დასასრული***